text: Horns Rev-aftalen: En glædens dag
  27 februar 2015 kl. 11.39
  Esbjergs borgmester Johnny Søtrup glæder sig over aftalen med Vattenfall og de mange nye jobs, der er på vej til byen.
  - Det er en glædens dag på alle parametre, siger Venstres Esbjetrg-borgmester Johnny Søtrup.
  Aftalen var ventet, men nu er den på plads. Den svenske energi-gigant Vattenfall kan gå i gang med at bygge og drive vindmølleområdet Horns Rev 3, der skal kunne levere den første strøm fra 2017 og have færdigbygget området i 2020.
  Planen om at opføre Horns Rev 3 ud for Esbjerg blev vedtaget i energiforliget i 2012 med støtte fra samtlige partier i Folketinget undtagen Liberal Alliance. (Se andet sted på siden artikel om dette partis holdning, red.)
  Tusinder af arbejdspladser er knyttet til udbygningen. Mange af dem vil havne i Esbjerg, der i forvejen udskiber havvindmøller til hele verden.
  - Det er en betragtelig udfordring at skaffe kvalificeret arbejdskraft, men det arbejder vi intenst på i samarbejde med blandt andet andre kommuner og Region Syddanmark, siger borgmester Johnny Søtrup.
  
  